4 หุ้นเหล็กวิ่งกระฉูด! รับราคานิวไฮรอบ 7 ปี-อานิสงส์ลงทุนโครงสร้างพื้นฐาน
4 หุ้นเหล็กวิ่งกระฉูด! รับดัชนีราคาเหล็กนิวไฮรอบ 7 ปี-อานิสงส์ลงทุนโครงสร้างพื้นฐาน-
4 หุ้นเหล็กวิ่งกระฉูด! รับดัชนีราคาเหล็กนิวไฮรอบ 7 ปี-อานิสงส์ลงทุนโครงสร้างพื้นฐาน-
8 เม.ย. 2564

ผู้สื่อข่าวรายงานว่า ราคาหุ้น บริษัท โพสโค-ไทยน๊อคซ์ จำกัด (มหาชน) หรือ INOX วันที่ 8 เม.ย.2564 ล่าสุด ณ เวลา 11.59 น. อยู่ที่ระดับ 1 บาท ปรับตัวขึ้น 0.10 บาท หรือ 11.11% ด้วยมูลค่าการซื้อขาย 306.02 ล้านบาท
ขณะเดียวกันราคาหุ้น บริษัท เพิ่มสินสตีลเวิคส์ จำกัด (มหาชน) หรือ PERM  อยู่ที่ระดับ 2.80 บาท ปรับตัวขึ้น 0.10 บาท หรือ 3.70% ด้วยมูลค่าการซื้อขาย 25.75 ล้านบาท
อีกทั้งราคาหุ้น บริษัท บางสะพานบาร์มิล จำกัด (มหาชน) หรือ BSBM อยู่ที่ระดับ 1.47 บาท ปรับตัวขึ้น 0.07 บาท หรือ 5% ด้วยมูลค่าการซื้อขาย 37.31 ล้านบาท และราคาหุ้น บริษัท สามชัย สตีล อินดัสทรี จำกัด (มหาชน) หรือ SAM อยู่ที่ระดับ 0.95 บาท ปรับตัวขึ้น 0.07 บาท หรือ 7.95% ด้วยมูลค่าการซื้อขาย 29.26 ล้านบาท
โดยราคาหุ้นในกลุ่มดังกล่าวปรับตัวขึ้นอย่างมีนัยสำคัญรับแรงหนุนจากราคาเหล็กพุ่ง
ทั้งนี้ นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ราคาหุ้นในกลุ่มเหล็กเช้านี้ปรับตัวขึ้นได้เป็นส่วนใหญ่ จากแรงเก็งกำไรของนักลงทุนหลังราคาเหล็กปรับตัวขึ้นสูง ซึ่งคาดว่าจะมาช่วยหนุนผลประกอบการงวดไตรมาส 1/64 อย่างไรก็ตาม มองว่าราคาหุ้นในกลุ่มเหล็กได้ปรับตัวขึ้นมาพอควรแล้วในช่วงก่อนหน้านี้
ด้าน บล.บัวหลวง ระบุในบทวิเคราะห์ว่า ดัชนีราคาเหล็ก และผลิตภัณฑ์เหล็กล่าสุด เดือน มี.ค.64 ที่ 105.8 (ปีฐานคือปี 2553) สูงสุดในรอบ 7 ปี เพิ่มขึ้นจากเดือนก่อน และเป็นการปรับตัวขึ้นต่อเนื่องเป็นเดือนที่ 3 ถือว่าดีกว่าปกติทั่วไปที่ราคาจะเริ่มชะลอลงใน ก.พ. หรือ มี.ค. โดยสรุปดัชนีราคาเหล็กในไทยเฉลี่ยไตรมาส 1/64 สูงขึ้น 21% จากช่วงเดียวกันเมื่อปีก่อน และ 19% จากไตรมาสก่อน